## Odluka Ustavnog suda republike Hrvatske broj U/I-26/1991. od 22. siječnja 1992.

### NN 7/1992 (12.2.1992.), Odluka Ustavnog suda republike Hrvatske broj U/I-26/1991. od 22. siječnja 1992.

# USTAVNI SUD REPUBLIKE HRVATSKE

Ustavni sud Republike Hrvatske, na sjednici 22. siječnja 1992. godine.
donio je ovu

## ODLUKU

1. Poništava se Odluka Skupštine općine Rijeka o uknjižbi i predbilježbi
nekretnina u društvenom vlasništvu ("Službene novine općine Rijeka",
br. 28/90).

2. Ova Odluka objavit će se u "Narodnim novinama" i u "Službenim
novinama općine Rijeka."

Obrazloženje

Odlukom navedenom u izreci određeno je da će se u zemljišnim knjigama
uknjižiti nekretnine u društvenom vlasništvu te prava koje pojedine društvene
pravne osobe imaju na te nekretnine ; pravo korištenja, uz istodobno naznačenje
općine Rijeka kao nositelja vlasništva tih nekretnina. Nekretnine u smislu
ove Odluke, jesu zemljišta i zgrade (objekti) koje koriste taksativno navedeni
subjekti.

Javno pravobranilaštvo Republike Hrvatske, Klinički bolnički centar
u Rijeci i Dom zdravlja u Rijeci podnijeli su ovom Sudu prijedloge za pokretanje
postupka ocjenjivanja ustavnosti i zakonitosti Odluke navedene u izreci.
U tim se prijedlozima navodi da je osporena Odluka u suprotnosti s Ustavom
Republike Hrvatske i odredbama pojedinih zakona (članak 36. Zakona o političkim
organizacijama - "Narodne novine", br.19/90. i članci 2, 3, 4.
i 5. Zakona o načinu raspodjele nekretnina, sredstava, prava i obveza dosadašnjih
zajednica općina - "Narodne novine", br. 55/88). Nadalje, u prijedlozima
se ističe da je osporena Odluka u suprotnnsti i sa Zakonom o uknjižbi nekretnina
u društvenom vlasništvu.

Ustavni sud Republike Hrvatske prihvatio je prijedloge i rješenjem br.
U/I-26/1991. od 9. svibnja 1991. godine pokrenuo postupak ocjenjivanja
ustavnosti i zakonitosti navedene Odluke.

Nakon provedenog postupka, ocjenjujući osporenu Odluku, Sud je utvrdio
da je ta Odluka nesuglasna sa Ustavom i zakonom Ustav Republike Hrvatske
u članku 48. stavku 1. jamči pravo vlasništva. Zatim, u članku 7. Zakona
o osnovnim vlasničkopravnim odnosima ("Službeni list SFRJ", br.
6/80 i 36/90), koji je Zakonom o preuzimanju Zakona o osnovnim vlasničkopravnim
odnosima ("Narodne novine", br. 53/91) preuzet kao republički
zakon, određeno je da se stjecanje, zaštita i prestanak prava vlasništva
uređuje zakonom. Osporena Odluka, određujući prijenos određenih nekretnina
s pojedinih pravnih osoba, organa i drugih subjekata na općinu Rijeka kao
- kako se navodi nositelja vlasništva tih nekretnina, očito negira ustavno
jamstvo prava vlasništva odnosno uređuje odnose u vezi s nekretninama iz
Odluka nesuglasno s navedenom zakonskom odredbom.

Nadalje, osporena Odluka nesuglasna je i s preuzetim Zakonom o uknjižbi
nekretnina u društvenom vlasništvu ("Službeni list SFRJ", br:
12/65. i "Narodne novine"; br. 52/71). Naime, odredbom članka
3. toga Zakona određeno je da će se uknjižba nekretnina u društvenom vlasništvu
izvršiti:1. na osnovi pravomoćne odluke suda ili drugog nadležnog organa
kojom se utvrđuje da je nekretnina prešla u društveno vlasništvo; 2. na
osnovi ovjerenog ugovora koji sadrži odredbu da se nekretnina može uknjižiti
kao društveno vlasništvo; i 3. na osnovi jednostrane isprave kojom se vlasnik
nekretnina odriče prava vlasništva u korist društvene zajednice. Prema
odredbi članka 4 tog Zakona, ako se iz isprave na osnovi koje se uknjižuje
nekretnina u društvenom vlasništvu ne može ustanoviti tko je nositelj prava
korištenja uknjižit će se kao nosilac prava korištenja općina na području
koje se nalazi ta nekretnina. Iz tih zakonskih odredaba nedvojbeno proizlazi
da je osporena Odluka također nesuglasna i s njima. Te zakonske odredbe
ne omogućavaju, a također niti odredbe nekog drugog zakona, uknjižbu na
način kako to određuje navedena Odluka. Osim toga u konkretnom slučaju
nije ispunjen zakonski uvjet (nemogućnost ustanovljenja nositelja prava
vlasništva) da bi se moglo općinu Rijeka naznaćiti u Odluci kao "nositelja
vlasništva tih nekretnina."

To su razlozi zbog kojih je odlučeno kao u izreci.

Broj : U/I-26/ 1991.

Zagreb, 22. siječnja 1992.

USTAVNI SUD REPUBLIKE HRVATSKE

Predsjednik

**Jadranko Crnić, v. r**

Odluka, NN 7/1992-132